謝冲雅上人惠草書
作者：郭祥正
朝代：宋

paragraphs: 上人胸腹包琅玕，醉目睥睨臨冰紈。
墨池頃刻波瀾翻，虬龍尾尾垂雲間。
搖曳天矯若可攀，霹靂轟斧電火騫。
卒章雨雹霏漫漫，澒洞恐懼坤軸掀。
白沙縱横仆鼉黿，屋漏壁折安足言。
鳥驚出林避彈丸，斗高復下騰修翰。
朽木欲折枯藤攢，逸興不顧長毫乾。
客如堵牆爭縱觀，詎知堊盡吾鼻端。
黄金論斗珠走盤，數字不售尤爲難。
爾嘗愛我說玄理，爲我落筆動盈紙。
張顛懷素嗟已矣，上人之書無與比。